*Sokan mentek oda hozzá, és azt mondták, hogy János nem tett ugyan egyetlen csodát sem, de mindaz, amit János őróla mondott, igaz volt. (Jn 10,41)*

Jézus itt sem az elvonulást élte meg, hiszen sokan jöttek Hozzá.

Ez az Igevers azonban sok mindent elárul Jánosról is és az emberekről is. János pontosan beszélt Jézusról, a megfelelő szavakkal mondta el mindazt, amit Jézus tudott. Az emberek pedig ezt megjegyezték és vissza is tudták idézni, vagy megfigyelve Jézust, megállapítani. Mégis egy gyökeres különbség is felismerhető Jézus és János között. János nem tett csodát. Jó volt az ismerete, nem volt benne tévedés, de a csodatevő erő hiányzott. Melyiket választanám a két lehetőség közül? Jánost, a pontos beszélőt vagy Jézust, akinek beszédét jelek kísérték? Választásom: Jézus!

Pontosan ezt a lehetőséget hozta el a kereszt által számunkra Jézus. Ő ez a lehetőség, Őt kel befogadni az életünkbe, ekkor keletkezik a csodák lehetősége. Jézus ma is így működik. Ő nem változik! Ezt a Jézust fogadod be, amikor „igen”-t mondasz Neki! Ma még lehetséges! *Vadon Gyula*